title: Tarybos įgyvendinimo reglamentas (ES) 2021/478 2021 m. kovo 22 d. kuriuo įgyvendinamas Reglamentas (ES) 2020/1998 dėl ribojamųjų kovos su šiurkščiais žmogaus teisių pažeidimais priemonių

text:
2021 3 22

                  LT

                  Europos Sąjungos oficialusis leidinys

                  LI 99/1

         TARYBOS ĮGYVENDINIMO REGLAMENTAS (ES) 2021/478
         2021 m. kovo 22 d.
         kuriuo įgyvendinamas Reglamentas (ES) 2020/1998 dėl ribojamųjų kovos su šiurkščiais žmogaus teisių pažeidimais priemonių
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gruodžio 7 d. Tarybos reglamentą (ES) 2020/1998 dėl ribojamųjų kovos su šiurkščiais žmogaus teisių pažeidimais priemonių (1), ypač į jo 14 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2020 m. gruodžio 7 d. Taryba priėmė Reglamentą (ES) 2020/1998;

                     (2)

                     2020 m. gruodžio 8 d. vyriausiojo įgaliotinio deklaracijoje Europos Sąjungos vardu dėl ES visuotinio sankcijų už žmogaus teisių pažeidimus režimo Sąjunga bei jos valstybės narės dar kartą patvirtino savo tvirtą įsipareigojimą visame pasaulyje propaguoti ir saugoti žmogaus teises. ES visuotinio sankcijų už žmogaus teisių pažeidimus režimu pabrėžiamas Sąjungos ryžtas stiprinti savo vaidmenį kovojant su šiurkščiais žmogaus teisių pažeidimais visame pasaulyje. Vienas iš Sąjungos strateginių tikslų yra užtikrinti, kad visi veiksmingai naudotųsi žmogaus teisėmis. Pagarba žmogaus orumui, laisvė, demokratija, lygybė, teisinė valstybė ir pagarba žmogaus teisėms yra Sąjungos ir jos bendros užsienio ir saugumo politikos pagrindinės vertybės;

                     (3)

                     2021 m. kovo 2 d. Taryba priėmė Sprendimą (BUSP) 2021/372 (2) ir Įgyvendinimo reglamentą (ES) 2021/371 (3), kuriais į sąrašus buvo įtraukti keturi Rusijos piliečiai, susiję su šiurkščiais žmogaus teisių pažeidimais Rusijoje, įskaitant savavališkus suėmimus ir sulaikymus, taip pat plačiu mastu vykdomas sistemingas represijas, nukreiptas prieš taikių susirinkimų ir asociacijų laisvę, nuomonės ir saviraiškos laisvę;

                     (4)

                     Sąjungai didelį susirūpinimą tebekelia tai, kad įvairiose pasaulio šalyse vykdomi šiurkštūs žmogaus teisių pažeidimai, pavyzdžiui, kankinimas, neteisminiai nužudymai, priverstinis asmenų dingimas ir sistemingas priverčiamojo darbo naudojimas, kuriuos vykdo asmenys ir subjektai Kinijoje, Korėjos Liaudies Demokratinėje Respublikoje (KLDR), Libijoje, Eritrėjoje, Pietų Sudane ir Rusijoje;

                     (5)

                     atsižvelgiant į šias aplinkybes, į Reglamento (ES) 2020/1998 I priede pateiktą fizinių ar juridinių asmenų, subjektų ar organizacijų, kuriems taikomos ribojamosios priemonės, sąrašą turėtų būti įtraukti 11 asmenų ir keturi subjektai;

                     (6)

                     todėl Reglamentas (ES) 2020/1998 turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) 2020/1998 I priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 22 d.

                  Tarybos vardu

                  Pirmininkas

               J. BORRELL FONTELLES

            (1)  OL L 410 I, 2020 12 7, p. 1.

            (2)  2021 m. kovo 2 d. Tarybos sprendimas (BUSP) 2021/372, kuriuo iš dalies keičiamas Sprendimas (BUSP) 2020/1999 dėl ribojamųjų kovos su šiurkščiais žmogaus teisių pažeidimais priemonių (OL L 71 I, 2021 3 2, p. 6).

            (3)  2021 m. kovo 2 d. Tarybos įgyvendinimo reglamentas (ES) 2021/371, kuriuo įgyvendinamas Reglamentas (ES) 2020/1998 dėl ribojamųjų kovos su šiurkščiais žmogaus teisių pažeidimais priemonių (OL L 71 I, 2021 3 2, p. 1).

            PRIEDAS
            Reglamento (ES) 2020/1998 I priedas iš dalies keičiamas taip:

                        1)

                        A skyriuje („Fiziniai asmenys“) pateiktas fizinių asmenų sąrašas iš dalies keičiamas taip:

                                    a)

                                    antrojo stulpelio antraštė („Vardai, pavardės (rašybos rusų k. perraša)“) pakeičiama „Vardai, pavardės (perraša lotyniškais rašmenimis)“;

                                    b)

                                    trečiojo stulpelio antraštė („Vardai, pavardės (rašyba rusų k.)“) pakeičiama „Vardai, pavardės“;

                                    c)

                                    įtraukiami toliau nurodyti įrašai:

                                                Vardai, pavardės (Perraša lotyniškais rašmenimis)

                                                Vardai, pavardės

                                                Identifikuojamoji informacija

                                                Įtraukimo į sąrašą priežastys

                                                Įtraukimo į sąrašą data

                                                „5.

                                                ZHU Hailun

                                                朱海仑 (rašyba kinų k.)

                                                Pareigos: buvęs Kinijos Sindziango uigūrų autonominio regiono (XUAR) 13-ojo Liaudies kongreso vadovo pavaduotojas
                                                Gimimo data: 1958 m. sausio mėn.
                                                Gimimo vieta: Lianshui (Lianšujus), Jiangsu (Dziangsu) (Kinija)
                                                Pilietybė: Kinijos
                                                Lytis: vyras

                                                Buvęs Kinijos Sindziango uigūrų autonominio regiono (XUAR) Politinio ir teisės reikalų komiteto sekretorius ir buvęs XUAR Partijos komiteto sekretoriaus pavaduotojas (2016–2019 m.). Buvęs Kinijos Sindziango uigūrų autonominio regiono (XUAR) 13-ojo Liaudies kongreso – regioninio teisėkūros organo – vadovo pavaduotojas (2019 m.–2021 m. vasario mėn.).

                                                2021 3 22

                                                Kaip XUAR Politinio ir teisės reikalų komiteto sekretorius (2016–2019 m.), Zhu Hailun buvo atsakingas už vidaus saugumo ir teisėsaugos užtikrinimą XUAR. Jis ėjo itin svarbias politines pareigas ir buvo atsakingas už plataus masto sekimo, sulaikymų ir indoktrinacijos programos, nukreiptos prieš uigūrus bei kitoms musulmonų etninėms mažumoms priklausančius asmenis, priežiūrą ir įgyvendinimą. Zhu Hailun vadinamas šios programos „architektu“. Todėl jis yra atsakingas už šiurkščius žmogaus teisių pažeidimus Kinijoje, visų pirma plataus masto savavališkus sulaikymus, įvykdytus uigūrų bei kitoms musulmonų etninėms mažumoms priklausančių asmenų atžvilgiu.

                                                Kaip XUAR 13-ojo Liaudies kongreso vadovo pavaduotojas (2019 m.–2021 m. vasario mėn.), Zhu Hailun ir toliau turėjo didelę įtaką XUAR, kur vykdoma plataus masto sekimo, sulaikymų ir indoktrinacijos programa, nukreipta prieš uigūrus bei kitoms musulmonų etninėms mažumoms priklausančius asmenis.

                                                6.

                                                WANG Junzheng

                                                王君正 (rašyba kinų k.)

                                                Pareigos: Sindziango gamybos ir statybos tarnybos (XPCC) partijos sekretorius ir Kinijos Sindziango uigūrų autonominio regiono Partijos komiteto sekretoriaus pavaduotojas. XPCC politinis komisaras ir Kinijos Sindziango grupės (angl. China Xinjian Group) vykdomasis direktorius
                                                Gimimo data: 1963 m. gegužės mėn.
                                                Gimimo vieta: Linyi (Lini), Shandong (Šandongas) (Kinija)
                                                Pilietybė: Kinijos
                                                Lytis: vyras

                                                Sindziango gamybos ir statybos tarnybos (XPCC) partijos sekretorius ir Kinijos Sindziango uigūrų autonominio regiono (XUAR) Partijos komiteto sekretoriaus pavaduotojas nuo 2020 m. balandžio mėn., taip pat XPCC politinis komisaras nuo 2020 m. gegužės mėn. Buvęs XUAR Politinio ir teisės reikalų komiteto sekretorius (2019 m. vasario mėn.–2020 m. rugsėjo mėn.). Wang Junzheng taip pat eina kitas aukštas pareigas XPCC.
                                                XPCC yra valstybės valdoma ekonominė ir sukarintoji organizacija XUAR, kuri turi administracinę valdžią ir kontroliuoja ekonominę veiklą Sindziange.

                                                2021 3 22

                                                Kaip XPCC partijos sekretorius ir politinis komisaras nuo 2020 m., Wang Junzheng dalyvauja prižiūrint, kaip XPCC įgyvendina visas politikos kryptis. Kadangi eina šias pareigas, jis yra atsakingas už šiurkščius žmogaus teisių pažeidimus Kinijoje, visų pirma plataus masto savavališkus sulaikymus ir žeminamą elgesį su uigūrais bei kitoms musulmonų etninėms mažumoms priklausančiais asmenimis, taip pat už sistemingus jų religijos ar tikėjimo laisvės pažeidimus, susijusius su, inter alia, XPCC vykdoma plataus masto sekimo, sulaikymų ir indoktrinacijos programa, nukreipta prieš uigūrus bei kitoms musulmonų etninėms mažumoms priklausančius asmenis.

                                                Jis taip pat atsakingas už tai, kad XPCC sistemingai naudoja uigūrus bei kitoms musulmonų etninėms mažumoms priklausančius asmenis kaip priverčiamojo darbo jėgą, visų pirma medvilnės laukuose.
                                                Kaip XUAR Partijos komiteto sekretoriaus pavaduotojas nuo 2020 m., Wang Junzheng dalyvauja prižiūrinti visos saugumo politikos įgyvendinimą Sindziange, įskaitant pirmiau nurodytą programą, nukreiptą prieš uigūrus bei kitoms musulmonų etninėms mažumoms priklausančius asmenis. Kaip XUAR Politinio ir teisės reikalų komiteto sekretorius (2019 m. vasario mėn.–2020 m. rugsėjo mėn.), Wang Junzheng buvo atsakingas už vidaus saugumo ir teisėsaugos užtikrinimą XUAR. Jis ėjo itin svarbias politines pareigas ir buvo atsakingas už pirmiau nurodytos programos priežiūrą ir įgyvendinimą.

                                                7.

                                                WANG Mingshan

                                                王明山 (rašyba kinų k.)

                                                Pareigos: Sindziango uigūrų autonominio regiono (XUAR) Partijos komiteto Nuolatinio komiteto narys ir XUAR Politinio ir teisės reikalų komiteto sekretorius
                                                Gimimo data: 1964 m. sausio mėn.
                                                Gimimo vieta: Wuwei (Uvėjus), Gansu (Gansu) (Kinija)
                                                Pilietybė: Kinijos
                                                Lytis: vyras

                                                Sindziango uigūrų autonominio regiono (XUAR) Partijos komiteto Nuolatinio komiteto narys ir XUAR Politinio ir teisės reikalų komiteto sekretorius nuo 2020 m. rugsėjo mėn. Buvęs Sindziango viešojo saugumo biuro (XPSB) direktorius ir partijos sekretoriaus pavaduotojas 2017 m.–2021 m. sausio mėn.

                                                2021 3 22

                                                Kaip XUAR Politinio ir teisės reikalų komiteto sekretorius nuo 2020 m. rugsėjo mėn., Wang Mingshan yra atsakingas už vidaus saugumo ir teisėsaugos užtikrinimą XUAR. Jis eina itin svarbias politines pareigas ir yra atsakingas už plataus masto sekimo, sulaikymų ir indoktrinacijos programos, nukreiptos prieš uigūrus bei kitoms musulmonų etninėms mažumoms priklausančius asmenis, priežiūrą.

                                                Kaip buvęs XPSB direktorius ir partijos sekretoriaus pavaduotojas (2017 m.–2021 m. sausio mėn.), jis ėjo itin svarbias pareigas Sindziango saugumo aparate ir buvo tiesiogiai atsakingas už pirmiau nurodytos programos įgyvendinimą. Visų pirma, XPSB įdiegė „Integruotą bendrų operacijų platformą“ (angl. „Integrated Joint Operations Platform“ – IJOP) – didžiųjų duomenų programą, kuri naudojama milijonams uigūrų Sindziango regione sekti ir pažymėti tuos, kurie laikomi „potencialiai keliančiais grėsmę“, kad jie būtų išsiųsti į sulaikymo stovyklas.
                                                Eidamas dabartines pareigas ir dėl savo ankstesnių pareigų Wang Mingshan yra atsakingas už šiurkščius žmogaus teisių pažeidimus Kinijoje, visų pirma plataus masto savavališkus sulaikymus ir žeminamą elgesį su uigūrais bei kitoms musulmonų etninėms mažumoms priklausančiais asmenimis, taip pat už sistemingus jų religijos ar tikėjimo laisvės pažeidimus.

                                                8.

                                                CHEN Mingguo

                                                陈明国
                                                (rašyba kinų k.)

                                                Pareigos: Sindziango viešojo saugumo biuro (XPSB) direktorius ir Sindziango uigūrų autonominio regiono (XUAR) Liaudies Vyriausybės pirmininko pavaduotojas
                                                Gimimo data: 1966 m. spalio mėn.
                                                Gimimo vieta: Ilongas (Yilong), Sičuanas (Sichuan) (Kinija)
                                                Pilietybė: Kinijos
                                                Lytis: vyras

                                                Sindziango viešojo saugumo biuro (XPSB) direktorius nuo 2021 m. sausio mėn. ir Sindziango uigūrų autonominio regiono (XUAR) Liaudies Vyriausybės pirmininko pavaduotojas.

                                                2021 3 22

                                                Kaip XPSB direktorius, Chen Mingguo užima itin svarbias pareigas Sindziango saugumo aparate ir yra tiesiogiai susijęs su plataus masto sekimo, sulaikymų ir indoktrinacijos programos, nukreiptos prieš uigūrus bei kitoms musulmonų etninėms mažumoms priklausančius asmenis, įgyvendinimą. Visų pirma, XPSB įdiegė „Integruotą bendrų operacijų platformą“ (angl. „Integrated Joint Operations Platform“ – IJOP) – didžiųjų duomenų programą, kuri naudojama milijonams uigūrų Sindziango regione sekti ir pažymėti tuos, kurie laikomi „potencialiai keliančiais grėsmę“, kad jie būtų išsiųsti į sulaikymo stovyklas. Todėl Chen Mingguo yra atsakingas už šiurkščius žmogaus teisių pažeidimus Kinijoje, visų pirma savavališkus sulaikymus ir žeminamą elgesį su uigūrais bei kitoms musulmonų etninėms mažumoms priklausančiais asmenimis, taip pat už sistemingus jų religijos ar tikėjimo laisvės pažeidimus.

                                                9.

                                                JONG Kyong-thaek (dar žinomas kaip CHO’NG, Kyo’ng-t’aek)

                                                정경택
                                                (rašyba korėjiečių k.)

                                                Pareigos: Korėjos Liaudies Demokratinės Respublikos (KLDR) valstybės saugumo ministras
                                                Gimimo data: 1961 1 1–1963 12 31 laikotarpiu
                                                Pilietybė: Šiaurės Korėjos
                                                Lytis: vyras

                                                Jong Kyong-thaek yra Korėjos Liaudies Demokratinės Respublikos (KLDR) valstybės saugumo ministras nuo 2017 m.
                                                KLDR valstybės saugumo ministerija yra viena iš vadovaujančiųjų institucijų, atsakingų už KLDR represinės saugumo politikos įgyvendinimą, daugiausia dėmesio skiriant politinio nepritarimo, „ardomosios“ informacijos iš užsienio srauto ir bet kokio kito elgesio, laikomo rimta politine grėsme politinei sistemai ir jos vadovybei, nustatymui ir užgniaužimui.

                                                2021 3 22

                                                Kaip Valstybės saugumo ministerijos vadovas, Jong Kyong-thaek yra atsakingas už KLDR saugumo aparato vykdomus šiurkščius žmogaus teisių pažeidimus, visų pirma kankinimą ir kitą žiaurų, nežmonišką ar žeminamą elgesį arba baudimą, neteismines, sumarines ar savavališkas egzekucijas ir nužudymus, priverstinį asmenų dingimą ir savavališkus suėmimus ar sulaikymus, taip pat plačiai paplitusius priverčiamąjį darbą ir seksualinę prievartą prieš moteris.

                                                10.

                                                RI Yong Gil
                                                (dar žinomas kaip RI Yong Gi, RI Yo’ng-kil, YI Yo’ng-kil)

                                                리영길
                                                (rašyba korėjiečių k.)

                                                Pareigos: Korėjos Liaudies Demokratinės Respublikos (KLDR) socialinio saugumo ministras
                                                Gimimo data: 1955 m.
                                                Pilietybė: Šiaurės Korėjos
                                                Lytis: vyras

                                                Ri Yong Gil yra Korėjos Liaudies Demokratinės Respublikos (KLDR) socialinio saugumo ministras nuo 2021 m. sausio mėn. ir buvęs Korėjos liaudies armijos generalinio štabo vadas (2018–2021 m. sausio mėn.).
                                                KLDR socialinio saugumo ministerija (anksčiau vadinta Liaudies saugumo ministerija arba Viešojo saugumo ministerija) yra viena iš vadovaujančiųjų institucijų, atsakingų už KLDR represinės saugumo politikos įgyvendinimą, be kita ko, už „neteisėtai“ iš KLDR bėgančių asmenų tardymą ir baudimą. Visų pirma Socialinio saugumo ministerija per savo Pataisos biurą vadovauja įkalinimo stovykloms ir trumpalaikio sulaikymo pataisos darbų centrams, kuriuose kaliniai / sulaikytieji tyčia marinami badu ir patiria kitą nežmonišką elgesį.

                                                2021 3 22

                                                Kaip Socialinio saugumo ministerijos vadovas, Ri Yong Gil yra atsakingas už šiurkščius žmogaus teisių pažeidimus KLDR, visų pirma kankinimą ir kitą žiaurų, nežmonišką ar žeminamą elgesį arba baudimą, neteismines, sumarines ar savavališkas egzekucijas ir nužudymus, priverstinį asmenų dingimą ir savavališkus suėmimus ar sulaikymus, taip pat plačiai paplitusius priverčiamąjį darbą ir seksualinę prievartą prieš moteris.
                                                Kaip buvęs KLA generalinio štabo vadas, Ri Yong Gil taip pat yra atsakingas už plačiai paplitusius šiurkščius KLA vykdomus žmogaus teisių pažeidimus.

                                                11.

                                                Mohammed Khalifa AL-KANI (dar žinomas kaip Mohamed Khalifa Abderrahim Shaqaqi AL-KANI, Mohammed AL-KANI, Muhammad Omar AL-KANI)

                                                الكاني خليفة محمد (rašyba arabų k.)

                                                Pareigos: Kaniyat Militia vadovas
                                                Gimimo data: 1979 5 3
                                                Pilietybė: Libijos
                                                Paso numeris: F86JKFJF
                                                Lytis: vyras

                                                Mohammed Khalifa Al-Kani yra Kaniyat Militia, nuo 2015 m. iki 2020 m. birželio mėn. kontroliavusios Libano miestą Tarhūną (Tarhuna), vadovas. Eidamas tas pareigas jis prižiūri visą Kaniyat Militia veiklą. Eidamas Kaniyat Militia vadovo pareigas, jis yra atsakingas už šiurkščius žmogaus teisių pažeidimus Libijoje, visų pirma neteisminius nužudymus ir prievartinį asmenų dingimą 2015 m.–2020 m. birželio mėn. Tarhūnoje.
                                                Mohammed Khalifa Al-Kani ir Kaniyat Militia pabėgo iš Tarhūnos 2020 m. birželio mėn. pradžioje į rytinę Libijos dalį. Po to Tarhūnoje buvo rasta keletas masinių kapaviečių, priskiriamų Kaniyat Militia.

                                                2021 3 22

                                                12.

                                                Abderrahim AL-KANI (dar žinomas kaip Abdul-Rahim AL-KANI, Abd-al-Rahim AL-KANI)

                                                الرحيم الكاني عبد (rašyba arabų k.)

                                                Pareigos: Kaniyat Militia narys
                                                Gimimo data: 1997 9 7
                                                Pilietybė: Libijos
                                                Paso numeris: PH3854LY
                                                ID numeris: 119970331820
                                                Lytis: vyras

                                                Abderrahim Al-Kani yra itin įtakingas Kaniyat Militia narys ir Kaniyat Militia vadovo Mohammed Khalifa Al-Khani brolis. Kaniyat Militia nuo 2015 m. iki 2020 m. birželio mėn. kontroliavo Libano miestą Tarhūną (Tarhuna).
                                                Abderrahim Al-Kani yra atsakingas už Kaniyat Militia vidaus saugumą. Eidamas tas pareigas, jis yra atsakingas už šiurkščius žmogaus teisių pažeidimus Libijoje, visų pirma neteisminius nužudymus ir prievartinį asmenų dingimą 2015 m.–2020 m. birželio mėn. Tarhūnoje.

                                                2021 3 22

                                                Abderrahim Al-Kani ir Kaniyat Militia pabėgo iš Tarhūnos 2020 m. birželio mėn. pradžioje į rytinę Libijos dalį. Po to Tarhūnoje buvo rasta keletas masinių kapaviečių, priskiriamų Kaniyat Militia.

                                                13.

                                                Aiub Vakhaevich KATAEV
                                                (dar žinomas kaip Ayubkhan Vakhaevich KATAEV)

                                                Аюб Вахаевич КАТАЕВ
                                                (dar žinomas kaip Аюбхан Вахаевич КАТАЕВ) (rašyba rusų k.)

                                                Pareigos: Rusijos Federacijos Vidaus reikalų ministerijos departamento Arguno mieste Čečėnijos Respublikoje vadovas
                                                Gimimo data: 1980 12 1 arba 1984 12 1
                                                Pilietybė: Rusijos
                                                Lytis: vyras

                                                Rusijos Federacijos Vidaus reikalų ministerijos departamento Arguno mieste Čečėnijos Respublikoje vadovas.

                                                2021 3 22

                                                Eidamas Rusijos Federacijos Vidaus reikalų ministerijos departamento Arguno mieste vadovo pareigas prižiūri vietos valstybės saugumo ir policijos tarnybų veiklą. Eidamas šias pareigas asmeniškai prižiūri plačiai vykdomus ir sistemingus persekiojimus Čečėnijoje, kuriuos pradėta vykdyti 2017 m. Šios represijos nukreiptos prieš lesbietes, gėjus, biseksualius, translyčius ir interseksualius (LGBTI) asmenis, prieš asmenis, kurie, manoma, priklauso LGBTI grupėms, ir prieš kitus asmenis, kurie įtariami esantys Čečėnijos Respublikos vadovo Ramzan Kadyrov oponentais. Aiub Kataev ir jam pavaldžios pajėgos yra atsakingi už šiurkščius žmogaus teisių pažeidimus Rusijoje, visų pirma kankinimą ir kitą žiaurų, nežmonišką ar žeminamą elgesį, taip pat už savavališkus suėmimus ir sulaikymus ir neteismines ar savavališkas egzekucijas ir nužudymus.

                                                Daugelio liudininkų teigimu, Aiub Kataev asmeniškai prižiūrėjo sulaikytųjų kankinimą ir jame dalyvavo.

                                                14.

                                                Abuzaid (Abuzayed) Dzhandarovich VISMURADOV

                                                Абузайд Джандарович ВИСМУРАДОВ (rašyba rusų k.)

                                                Pareigos: Specialiojo greitojo reagavimo padalinio (SOBR) „Terek“ būrio vadas, Čečėnijos Respublikos Ministro Pirmininko pavaduotojas, neoficialus Čečėnijos Respublikos vadovo Ramzan Kadyrov asmens sargybinis
                                                Gimimo data: 1975 12 24
                                                Gimimo vieta: Akhmat-Yurt/Khosi-Yurt, buvusi Čečėnijos-Ingušijos Autonominė Sovietų Socialistinė Respublika (ASSR), dabar – Čečėnijos Respublika (Rusijos Federacija)
                                                Pilietybė: Rusijos
                                                Lytis: vyras

                                                Specialiojo greitojo reagavimo padalinio (SOBR) „Terek“ būrio vadas, Čečėnijos Respublikos Ministro Pirmininko pavaduotojas, neoficialus Čečėnijos Respublikos vadovo Ramzan Kadyrov asmens sargybinis.
                                                Abuzaid Vismuradov yra SOBR „Terek“ būrio vadas nuo 2012 m. gegužės mėn.. Eidamas šias pareigas asmeniškai prižiūri plačiai vykdomus ir sistemingus persekiojimus Čečėnijoje, kuriuos pradėta vykdyti 2017 m. Represijos nukreiptos prieš lesbietes, gėjus, biseksualius, translyčius ir interseksualius (LGBTI) asmenis, prieš asmenis, kurie, manoma, priklauso LGBTI grupėms, ir prieš kitus asmenis, kurie įtariami esantys Čečėnijos Respublikos vadovo Ramzan Kadyrov oponentais.

                                                2021 3 22

                                                Abuzaid Vismuradov ir jam pavaldus „Terek“ būrys yra atsakingi už šiurkščius žmogaus teisių pažeidimus Rusijoje, visų pirma kankinimą ir kitą žiaurų, nežmonišką ar žeminamą elgesį, taip pat už savavališkus suėmimus ir sulaikymus ir neteisminius ir savavališkus nužudymus ir egzekucijas.
                                                Daugelio liudininkų teigimu, Abuzaid Vismuradov asmeniškai prižiūrėjo sulaikytųjų kankinimą ir jame dalyvavo. Jis yra Čečėnijos Respublikos vadovo Ramzan Kadyrov, daugelį metų vykdančio represijų kampaniją prieš savo politinius oponentus, artimas bendrininkas.

                                                15.

                                                Gabriel Moses LOKUJO

                                                -

                                                Pareigos: Pietų Sudano liaudies gynybos pajėgų (SSPDF) generolas majoras
                                                Pilietybė: Pietų Sudano
                                                Lytis: vyras

                                                Pietų Sudano liaudies gynybos pajėgų (SSPDF) generolas majoras.
                                                Gabriel Moses Lokujo yra atsakingas už šiurkščius žmogaus teisių pažeidimus Pietų Sudane, visų pirma neteismines, sumarines ar savavališkas egzekucijas ir nužudymus.
                                                2020 m. gegužės mėn. trys Opozicinės Sudano liaudies išlaisvinimo armijos (SPLA-IO) karininkai generolo majoro Lokujo įsakymų pagrindu buvo pagrobti ir nužudyti.

                                                2021 3 22“

                                                2020 m. rugsėjo mėn. generolas majoras G. M. Lokujo pasitraukė iš SPLA-IO ir prisijungė prie SSPDF ir yra atsakingas už kilusius susirėmimus Moroto mokymo centre ir šalia jo pietinėje Centrinės Ekvatorijos dalyje. Dėl šių susirėmimų 2020 m. paskutinį ketvirtį buvo pranešta apie keletą mirties ir sužeidimo atvejų abiejose konflikto pusėse, be to, buvo perkelti civiliai gyventojai, visų pirma Centrinės Ekvatorijos valstijos Kajo-Keji rajone. Generolo majoro G. M. Lokujo pajėgos pasiliko rajone, kuriame buvo pranešta apie keletą tolesnių susirėmimų, o civilių gyventojų bendruomenių saugai ir saugumui toliau kyla pavojus.

                        2)

                        į B skyriuje („Juridiniai asmenys, subjektai ir organizacijos“) pateiktą juridinių asmenų, subjektų ir organizacijų sąrašą įtraukiami toliau nurodyti įrašai:

                                    Pavadinimas (Perraša lotyniškais rašmenimis)

                                    Pavadinimas

                                    Identifikuojamoji informacija

                                    Įtraukimo į sąrašą priežastys

                                    Įtraukimo į sąrašą data

                                    „1.

                                    Sindziango gamybos ir statybos tarnybos viešojo saugumo biuras (angl. Xinjiang Production and Construction Corps Public Security Bureau)

                                    新疆生产建设兵团公安局
                                    (rašyba kinų k.)

                                    Adresas: 106 Guangming Road, Urumqi, Xinjiang Uyghur Autonomous Region (XUAR) (China) (Kinija)
                                    Telefonas: +86 991 598 8114

                                    Sindziango gamybos ir statybos tarnybos (XPCC) viešojo saugumo biuras yra atsakingas už visos XPCC politikos, susijusios su saugumo klausimais, įgyvendinimą, įskaitant sulaikymo centrų valdymą. XPCC yra valstybės valdoma ekonominė ir sukarintoji organizacija Kinijos Sindziango uigūrų autonominiame rajone (XUAR), kuri turi administracinę valdžią ir kontroliuoja ekonominę veiklą Sindziange.

                                    2021 3 22

                                    Kaip organizacija, atsakinga už XPCC saugumo politiką, XPCC viešojo saugumo biuras yra atsakingas už šiurkščius žmogaus teisių pažeidimus Kinijoje, visų pirma plataus masto savavališkus sulaikymus ir žeminamą elgesį su uigūrais bei kitoms musulmonų etninėms mažumoms priklausančiais asmenimis, taip pat už sistemingus jų religijos ar tikėjimo laisvės pažeidimus, susijusius, inter alia, su XPCC vykdoma plataus masto sekimo, sulaikymų ir indoktrinacijos programa, nukreipta prieš musulmonų etnines mažumas.
                                    Įgyvendindamas pirmiau minėtą programą XPCC naudoja uigūrus bei kitoms musulmonų etninėms mažumoms priklausančius asmenis kaip priverčiamojo darbo jėgą, visų pirma medvilnės laukuose. Kaip organizacija, atsakinga už XPCC saugumo politiką, XPCC viešojo saugumo biuras yra atsakingas už sistemingą priverčiamojo darbo naudojimą.

                                    2.

                                    Centrinė prokuratūra (angl. Central Public Prosecutor’s Office) (dar žinoma kaip Korėjos Liaudies Demokratinės Respublikos (KLDR) prokuratūra (angl. Office of the Prosecutor of the Democratic People’s Republic of Korea (DPRK))

                                    조선민주주의인민공화국 중앙검찰소 (rašyba korėjiečių k.)

                                    Centrinė prokuratūra yra institucija, prižiūrinti visus baudžiamuosius procesus Korėjos Liaudies Demokratinės Respublikos (KLDR), įskaitant ikiteisminį tyrimą, tardymą, kardomąjį kalinimą ir teismo proceso stadiją.

                                    2021 3 22

                                    Centrine prokuratūra naudojamasi siekiant persekioti ir bausti asmenis už politinius prasižengimus iš esmės neteisinguose bylos nagrinėjimuose. Ji taip pat, kaip institucija, atsakinga už šiurkščius žmogaus teisių pažeidimus įprastuose kalėjimuose ir tardymo sulaikymo centruose, kadangi neužtikrino laikinai sulaikytų asmenų ir nuteistų kalinių teisių. Glaudžiai bendradarbiaudama su Valstybės saugumo ministerija ir Socialinės apsaugos ministerija ji yra atsakinga už KLDR saugumo aparato vykdomus šiurkščius žmogaus teisių pažeidimus, visų pirma kankinimą ir kitą žiaurų, nežmonišką ar žeminamą elgesį arba baudimą, neteismines, sumarines ar savavališkas egzekucijas ir nužudymus, priverstinį asmenų dingimą ir savavališkus suėmimus ar sulaikymus, ir suteikia jiems legitimumą.

                                    3.

                                       Kaniyat Militia (anksčiau buvo žinoma kaip „7-oji brigada“ (angl. „7th Brigade“), „Tarhūna 7-oji brigada“ (angl. „Tarhuna 7th Brigade“), „Tarhūna brigada“ (angl. „Tarhuna Brigade“); dar žinoma kaip „9-oji brigada“ (angl. „9th Brigade“), „Al-Kani Militia“, „Al-Kaniyat“, „Kani Brigade“, „Kaniat“, „Kaniyat“, „Kanyat“

                                    مليشيا كانيات (rašyba arabų k.)

                                       Kaniyat Militia yra Libano ginkluotoji milicija, nuo 2015 m. iki 2020 m. birželio mėn. kontroliavusi Libano miestą Tarhūną (Tarhuna). 2020 m. birželio mėn. milicijai pasitraukus į rytinę Libijos dalį, Tarhūnoje buvo aptiktos masinės kapavietės, priskiriamos Kaniyat Militia. Kaniyat Militia yra atsakinga už šiurkščius žmogaus teisių pažeidimus, visų pirma neteisminius nužudymus, ir priverstinį asmenų dingimą.

                                    2021 3 22

                                    4.

                                    Eritrėjos Vyriausybės nacionalinė saugumo tarnyba (angl. National Security Office of the Government of Eritrea) (dar žinoma kaip Nacionalinė saugumo agentūra (angl. National Security Agency))

                                    -

                                    Tarnybai vadovauja generolas majoras Abraha Kassa

                                    Eritrėjos Vyriausybės nacionalinei saugumo tarnybai (dar žinomai kaip Nacionalinė saugumo agentūra) vadovauja generolas majoras Abraha Kassa, o ją prižiūri Prezidento administracija. Nacionalinę saugumo tarnybą sudaro šeši biurai, o kiekvieną iš šių biurų – trys skyriai, atitinkamai atsakingi už žvalgybą, sulaikymus ir tardymus. Nacionalinė saugumo tarnyba atsakinga už šiurkščius žmogaus teisių pažeidimus Eritrėjoje, visų pirma savavališkus suėmimus, neteisminius nužudymus, priverstinį asmenų dingimą ir kankinimą, kuriuos įvykdė jos pareigūnai.

                                    2021 3 22“


title: Tarybos įgyvendinimo reglamentas (ES) 2021/480 2021 m. kovo 22 d. kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai

text:
2021 3 22

                  LT

                  Europos Sąjungos oficialusis leidinys

                  LI 99/15

         TARYBOS ĮGYVENDINIMO REGLAMENTAS (ES) 2021/480
         2021 m. kovo 22 d.
         kuriuo įgyvendinamas Reglamentas (ES) Nr. 401/2013 dėl ribojamųjų priemonių Mianmarui / Birmai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gegužės 2 d. Tarybos reglamentą (ES) Nr. 401/2013 dėl ribojamųjų priemonių Mianmarui / Birmai, kuriuo panaikinamas Reglamentas (EB) Nr. 194/2008 (1), ypač į jo 4i straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2013 m. gegužės 2 d. Taryba priėmė Reglamentą (ES) Nr. 401/2013;

                     (2)

                     2021 m. vasario 22 d. Taryba priėmė išvadas, kuriose griežčiausiai pasmerkė 2021 m. vasario 1 d. Mianmare / Birmoje įvykdytą karinį perversmą. Ji paragino deeskaluoti krizę: nedelsiant nutraukti nepaprastąją padėtį, atkurti teisėtą civilinę Vyriausybę ir atidaryti naujai išrinktą parlamentą;

                     (3)

                     be to, Taryba paragino karinę vadovybę paleisti Prezidentą, valstybės patarėją ir visus asmenis, kurie buvo sulaikyti arba areštuoti dėl perversmo. Taryba primygtinai pabrėžė, kad turi būti užtikrintos netrukdomos telekomunikacijų paslaugos, garantuojamos saviraiškos, asociacijų ir susirinkimų laisvės, taip pat teisė gauti informaciją, ir gerbiamas teisinės valstybės principas bei žmogaus teisės. Ji pasmerkė karines ir policijos represijas prieš taikius demonstrantus ir paragino valdžios institucijas elgtis kuo santūriau, o visas konflikto šalis – susilaikyti nuo smurto, laikantis tarptautinės teisės;

                     (4)

                     Tarybos išvadose pabrėžtas Sąjungos pasirengimas reaguojant į karinį perversmą patvirtinti ribojamąsias priemones;

                     (5)

                     2021 m. vasario 28 d., po smurtinio visoje šalyje kilusių taikių protestų malšinimo, Sąjungos vyriausiasis įgaliotinis užsienio reikalams ir saugumo politikai pasmerkė brutalias represijas ir paragino karinę vadovybę nedelsiant nutraukti jėgos naudojimą prieš civilius ir sudaryti sąlygas gyventojams naudotis savo teise į saviraiškos laisvę ir susirinkimų laisvę;

                     (6)

                     atsižvelgiant į šias aplinkybes ir į tai, kad padėtis Mianmare / Birmoje tebėra sunki, į Reglamento (ES) Nr. 401/2013 IV priede pateikiamą fizinių ir juridinių asmenų, subjektų ir įstaigų, kuriems taikomos ribojamosios priemonės, sąrašą turėtų būti įtraukta 11 asmenų;

                     (7)

                     todėl Reglamento (ES) Nr. 401/2013 IV priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 401/2013 IV priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 22 d.

                  Tarybos vardu

                  Pirmininkas

               J. BORRELL FONTELLES

            (1)  OL L 121, 2013 5 3, p. 1.

            PRIEDAS
            Į Reglamento (ES) Nr. 401/2013 IV priede pateikiamą fizinių ir juridinių asmenų, subjektų ir įstaigų sąrašą įtraukiami šie asmenys:

                           Vardas, pavardė

                           Identifikavimo informacija

                           Priežastys

                           Įtraukimo į sąrašą data

                           „15.

                           Min Aung Hlaing

                           Gimimo data: 1956 m. liepos 3 d.
                           Gimimo vieta: Tavoy, Mianmaras / Birma
                           Pilietybė: Mianmaras
                           Nacionalinis identifikavimo Nr.: 12/SAKHANA(N)020199
                           Lytis: vyras

                           Min Aung Hlaing nuo 2011 m. yra Mianmaro ginkluotųjų pajėgų (Tatmadaw) vyriausiasis vadas. Jis yra Valstybės administracijos tarybos (SAC) pirmininkas ir Nacionalinės gynybos ir saugumo tarybos (NDSC) narys.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare / Birmoje: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta vykdyti šiuos įgaliojimus, neleidžiant demokratiškai išrinktai Vyriausybei vykdyti savo įgaliojimų.

                           2021 3 22

                           Sutelkęs visus įgaliojimus ir kaip SAC pirmininkas vyriausiasis vadas Min Aung Hlaing tiesiogiai dalyvavo priimant sprendimus dėl valstybės funkcijų ir už tai buvo atsakingas, todėl yra atsakingas už kenkimą demokratijai ir teisinei valstybei Mianmare / Birmoje.
                           Be to, SAC priėmė sprendimus, kuriais apribotos teisės į saviraiškos laisvę, įskaitant galimybes gauti informaciją ir taikių susirinkimų laisvę. Karinės pajėgos ir valdžios institucijos, veikiančios kontroliuojant SAC, nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto ir savavališkai suimdamos bei sulaikydamos opozicijos vadovus ir perversmo oponentus.
                           SAC pirmininkas vyriausiasis vadas Min Aung Hlaing yra tiesiogiai atsakingas už šiuos represinius sprendimus ir šiurkščius žmogaus teisių pažeidimus.

                           2018 m. JT ir tarptautinės pilietinės visuomenės organizacijos pranešė apie šiurkščius žmogaus teisių pažeidimus ir šiurkščius tarptautinės humanitarinės teisės pažeidimus, kuriuos karinės ir policijos pajėgos nuo 2011 m. įvykdė Kačinų, Rachinų ir Šanų valstijose prieš rohinjus, ir padarė išvadą, kad dauguma tų pažeidimų prilygsta sunkiausiems nusikaltimams pagal tarptautinę teisę. Nuo 2011 m. Min Aung Hlaing yra Tatmadaw vyriausiasis vadas, todėl jis yra tiesiogiai atsakingas už šiuos prieš rohinjus nukreiptus šiurkščius pažeidimus.

                           16.

                           Myint Swe

                           Gimimo data: 1951 m. gegužės 24 d.
                           Pilietybė: Mianmaras
                           Lytis: vyras

                           Generolas leitenantas Myint Swe yra Mianmaro ginkluotųjų pajėgų (Tatmadaw) narys ir iki 2021 m. vasario 1 d. buvo Tatmadaw paskirtas viceprezidentas. 2021 m. vasario 1 d. Myint Swe dalyvavo Nacionalinės gynybos ir saugumo tarybos (NDSC) posėdyje su kitais Tatmadaw nariais. NDSC posėdis buvo antikonstitucinis, nes jame nedalyvavo jos civiliai nariai. Tame posėdyje Myint Swe paskelbtas laikinuoju prezidentu. Tada Myint Swe paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui Min Aung Hlaing. Buvo pažeista nepaprastosios padėties paskelbimo procedūra, nes pagal Konstituciją tik prezidentas turi įgaliojimus paskelbti šią padėtį.
                           Sutikdamas eiti laikinojo prezidento pareigas ir perduodamas teisėkūros, teisminę ir vykdomąją valdžią vyriausiajam vadui, Myint Swe prisidėjo prie demokratiškai išrinktos Vyriausybės nuvertimo ir todėl yra atsakingas už kenkimą demokratijai ir teisinei valstybei Mianmare / Birmoje.

                           2021 3 22

                           17.

                           Soe Win

                           Gimimo data: 1960 m. kovo 1 d.
                           Pilietybė: Mianmaras
                           Lytis: vyras

                           Soe Win nuo 2011 m. yra Mianmaro ginkluotųjų pajėgų (Tatmadaw) vyriausiojo vado pavaduotojas. Jis yra Valstybės administracijos tarybos (SAC) pirmininko pavaduotojas ir Nacionalinės gynybos ir saugumo tarybos (NDSC) narys.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta ši valdžia, neleidžiant demokratiškai išrinktai Vyriausybei vykdyti savo įgaliojimų.

                           2021 3 22

                           SAC pirmininko pavaduotojas, vyriausiojo vado pavaduotojas Soe Win tiesiogiai dalyvavo priimant sprendimus dėl valstybės funkcijų ir už tai buvo atsakingas, todėl yra atsakingas už kenkimą demokratijai ir teisinei valstybei Mianmare / Birmoje.
                           Be to, SAC priėmė sprendimus, kuriais apribotos teisės į saviraiškos laisvę, įskaitant galimybes gauti informaciją ir taikių susirinkimų laisvę. Karinės pajėgos ir valdžios institucijos, veikiančios kontroliuojant SAC, nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto ir savavališkai suimdamos bei sulaikydamos opozicijos vadovus ir perversmo oponentus.
                           SAC pirmininko pavaduotojas vyriausiojo vado pavaduotojas Soe Win yra tiesiogiai atsakingas už šiuos represinius sprendimus ir šiurkščius žmogaus teisių pažeidimus.

                           2018 m. JT ir tarptautinės pilietinės visuomenės organizacijos pranešė apie šiurkščius žmogaus teisių pažeidimus ir šiurkščius tarptautinės humanitarinės teisės pažeidimus, kuriuos karinės ir policijos pajėgos nuo 2011 m. įvykdė Kačinų, Rachinų ir Šanų valstijose prieš rohinjus, ir padarė išvadą, kad dauguma šių pažeidimų prilygsta sunkiausiems nusikaltimams pagal tarptautinę teisę. Nuo 2011 m. Soe Win yra Tatmadaw vyriausiojo vado pavaduotas, todėl jis yra atsakingas už šiuos prieš rohinjus nukreiptus šiurkščius pažeidimus.

                           18.

                           Sein Win

                           Gimimo data: 1956 m. liepos 24 d.
                           Gimimo vieta: Pyin Oo Lwin, Mianmaras / Birma
                           Pilietybė: Mianmaras
                           Lytis: vyras

                           Generolas leitenantas Sein Win yra Tatmadaw narys ir buvęs gynybos ministras (2015 m. rugpjūčio 24 d.–2021 m. vasario 1 d.). Vasario 1 d. jis dalyvavo Nacionalinės gynybos ir saugumo tarybos (NDSC) posėdyje su kitais Tatmadaw nariais. NDSC posėdis buvo antikonstitucinis, nes jame nedalyvavo jos civiliai nariai. Tame posėdyje Myint Swe paskelbtas laikinuoju prezidentu. Tada Myint Swe paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui Min Aung Hlaing. Buvo pažeista nepaprastosios padėties paskelbimo procedūra, nes pagal Konstituciją tik prezidentas turi įgaliojimus paskelbti šią padėtį.
                           Dalyvaudamas NDSC posėdyje, kurio metu nuspręsta paskelbti nepaprastąją padėtį ir valstybės teisėkūros, vykdomąją ir teisminę valdžią perduoti Gynybos pajėgų vyriausiajam vadui, Sein Win prisidėjo prie 2020 m. lapkričio 8 d. surengtų rinkimų rezultatų panaikinimo ir demokratiškai išrinktos Vyriausybės nuvertimo. Todėl jis yra atsakingas už kenkimą demokratijai ir teisinei valstybei Mianmare / Birmoje.

                           2021 3 22

                           2018 m. JT ir tarptautinės pilietinės visuomenės organizacijos pranešė apie šiurkščius žmogaus teisių pažeidimus ir šiurkščius tarptautinės humanitarinės teisės pažeidimus, kuriuos karinės ir policijos pajėgos nuo 2011 m. įvykdė Kačinų, Rachinų ir Šanų valstijose prieš rohinjus, ir padarė išvadą, kad dauguma tų pažeidimų prilygsta sunkiausiems nusikaltimams pagal tarptautinę teisę. 2015 m. rugpjūčio 24 d.–2021 m. vasario 1 d. Sein Win buvo gynybos ministras, todėl yra atsakingas už šiuos prieš rohinjus nukreiptus šiurkščius pažeidimus.

                           19.

                           Thein Soe
                           (dar žinomas kaip U Thein Soe)

                           Gimimo data: 1952 m. sausio 23 d.
                           Gimimo vieta: Kani, Mianmaras / Birma
                           Pilietybė: Mianmaras
                           Lytis: vyras

                           2021 m. vasario 2 d. Thein Soe paskirtas Sąjungos rinkimų komisijos (UEC) pirmininku. Sutikdamas eiti šias pareigas po 2021 m. vasario 1 d. karinio perversmo ir savo kaip UEC pirmininko veiksmais, konkrečiai – panaikindamas rinkimų rezultatus neturint tikrų įrodymų apie pažeidimus, Thein Soe tiesiogiai dalyvavo veikloje, kuria kenkiama demokratijai ir teisinei valstybei Mianmare / Birmoje.

                           2021 3 22

                           20.

                           Mya Tun Oo

                           Gimimo data: 1961 m. gegužės 4 arba 5 d.
                           Pilietybė: Mianmaras
                           Lytis: vyras

                           Generolas Mya Tun Oo yra Mianmaro ginkluotųjų pajėgų (Tatmadaw) narys. 2021 m. vasario 1 d. jis paskirtas gynybos ministru ir yra Valstybės administracijos tarybos (SAC) narys.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta ši valdžia, neleidžiant demokratiškai išrinktai Vyriausybei vykdyti savo įgaliojimų.
                           SAC narys generolas Mya Tun Oo tiesiogiai dalyvavo priimant sprendimus dėl valstybės funkcijų ir už tai buvo atsakingas, todėl yra atsakingas už kenkimą demokratijai ir teisinei valstybei Mianmare / Birmoje.

                           2021 3 22

                           Be to, SAC priėmė sprendimus, kuriais apribotos teisės į saviraiškos laisvę, įskaitant galimybes gauti informaciją ir taikių susirinkimų laisvę. Karinės pajėgos ir valdžios institucijos, veikiančios kontroliuojant SAC, nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto ir savavališkai suimdamos bei sulaikydamos opozicijos vadovus ir perversmo oponentus.
                           SAC narys generolas Mya Tun Oo yra tiesiogiai atsakingas už šiuos represinius sprendimus ir šiurkščius žmogaus teisių pažeidimus.
                           2018 m. JT ir tarptautinės pilietinės visuomenės organizacijos pranešė apie šiurkščius žmogaus teisių pažeidimus ir šiurkščius tarptautinės humanitarinės teisės pažeidimus, kuriuos karinės ir policijos pajėgos nuo 2011 m. įvykdė Kačinų, Rachinų ir Šanų valstijose prieš rohinjus, ir padarė išvadą, kad dauguma tų pažeidimų prilygsta sunkiausiems nusikaltimams pagal tarptautinę teisę. Nuo 2016 m. rugpjūčio mėn. Mya Tun Oo iki jo paskyrimo gynybos ministru buvo Mianmaro ginkluotųjų pajėgų (Tatmadaw) pakaitinis štabo viršininkas – Tatmadaw užėmė trečias pagal svarbą pareigas. Eidamas šias pareigas jis prižiūrėjo karines operacijas, vykdomas Rohinjų valstijoje, ir koordinavo įvairių ginkluotųjų pajėgų, įskaitant kariuomenę, karines jūrų ir oro pajėgas, veiklą, taip pat artilerijos naudojimą. Todėl jis atsakingas už tuos prieš rohinjus nukreiptus šiurkščius pažeidimus.

                           21.

                           Dwe Aung Lin

                           Gimimo data:
                           1962 m. gegužės 31 d.
                           Pilietybė: Mianmaras
                           Lytis: vyras

                           Generolas leitenantas Dwe Aung Lin yra Mianmaro ginkluotųjų pajėgų (Tatmadaw) narys ir Valstybės administracijos tarybos (SAC) sekretorius.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta ši valdžia, neleidžiant demokratiškai išrinktai Vyriausybei vykdyti savo įgaliojimų.
                           2021 m. vasario 2 d. generolas leitenantas Dwe Aung Lin paskirtas SAC sekretoriumi ir pasirašė SAC nurodymus. Be kita ko, jis nurodė atleisti iš pareigų asmenis, kuriuos į šias pareigas buvo paskyrusi teisėtai išrinkta Vyriausybė, taip pat pakeitė Mianmaro rinkimų komisijos sudėtį.
                           SAC narys ir sekretorius generolas leitenantas Dwe Aung Lin tiesiogiai dalyvavo priimant sprendimus dėl valstybės funkcijų ir už tai buvo atsakingas, todėl yra atsakingas už kenkimą demokratijai ir teisinei valstybei Mianmare / Birmoje.

                           2021 3 22

                           Be to, SAC priėmė sprendimus, kuriais apribotos teisės į saviraiškos laisvę, įskaitant galimybes gauti informaciją ir taikių susirinkimų laisvę. Karinės pajėgos ir valdžios institucijos, veikiančios kontroliuojant SAC, nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto ir savavališkai suimdamos bei sulaikydamos opozicijos vadovus ir perversmo oponentus.
                           SAC narys ir sekretorius generolas leitenantas Dwe Aung Lin yra tiesiogiai atsakingas už šiuos represinius sprendimus ir šiurkščius žmogaus teisių pažeidimus.

                           22.

                           Ye Win Oo

                           Gimimo data: 1966 m. vasario 21 d.
                           Pilietybė: Mianmaras
                           Lytis: vyras

                           Generolas leitenantas Ye Win Oo yra Mianmaro ginkluotųjų pajėgų (Tatmadaw) narys ir Valstybės administracijos tarybos (SAC) pakaitinis sekretorius.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta ši valdžia, neleidžiant demokratiškai išrinktai Vyriausybei vykdyti savo įgaliojimų.

                           2021 3 22

                           2021 m. vasario 2 d. generolas leitenantas Ye Win Oo buvo paskirtas SAC pakaitiniu sekretoriumi. SAC narys ir pakaitinis sekretorius generolas leitenantas Ye Win Oo tiesiogiai dalyvavo priimant sprendimus dėl valstybės funkcijų ir buvo už tai atsakingas, todėl yra atsakingas už kenkimą demokratijai ir teisinei valstybei Mianmare / Birmoje.
                           Be to, SAC priėmė sprendimus, kuriais apribotos teisės į saviraiškos laisvę, įskaitant galimybes gauti informaciją ir taikių susirinkimų laisvę. Mianmaro saugumo pajėgos ir valdžios institucijos, veikiančios kontroliuojant SAC, nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto ir savavališkai suimdamos bei sulaikydamos opozicijos vadovus ir perversmo oponentus.
                           SAC narys ir pakaitinis sekretorius generolas leitenantas Ye Win Oo yra tiesiogiai atsakingas už šiuos represinius sprendimus ir šiurkščius žmogaus teisių pažeidimus.

                           23.

                           Maung Maung Kyaw

                           Gimimo data: 1964 m. liepos 23 d.
                           Pilietybė: Mianmaras
                           Lytis: vyras

                           Generolas Maung Maung Kyaw yra Mianmaro ginkluotųjų pajėgų (Tatmadaw) narys ir Valstybės administracijos tarybos (SAC) narys.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta ši valdžia, neleidžiant demokratiškai išrinktai Vyriausybei vykdyti savo įgaliojimų.
                           SAC narys generolas Maung Maung Kyaw tiesiogiai dalyvavo priimant sprendimus dėl valstybės funkcijų ir buvo už tai atsakingas, todėl yra atsakingas už kenkimą demokratijai ir teisinei valstybei Mianmare / Birmoje.

                           2021 3 22

                           Be to, SAC priėmė sprendimus, kuriais apribotos teisės į saviraiškos laisvę, įskaitant galimybes gauti informaciją ir taikių susirinkimų laisvę. Karinės pajėgos ir valdžios institucijos, veikiančios kontroliuojant SAC, nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto ir savavališkai suimdamos bei sulaikydamos opozicijos vadovus ir perversmo oponentus.
                           SAC narys generolas Maung Maung Kyaw yra tiesiogiai atsakingas už šiuos represinius sprendimus ir šiurkščius žmogaus teisių pažeidimus.

                           24.

                           Moe Myint Tun

                           Gimimo data: 1968 m. gegužės 24 d.
                           Pilietybė: Mianmaras
                           Lytis: vyras

                           Generolas leitenantas Moe Myint Tun yra Mianmaro ginkluotųjų pajėgų (Tatmadaw) narys ir Valstybės administracijos tarybos (SAC) narys.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta ši valdžia, neleidžiant demokratiškai išrinktai Vyriausybei vykdyti savo įgaliojimų.
                           SAC narys generolas leitenantas Moe Myint Tun tiesiogiai dalyvavo priimant sprendimus dėl valstybės funkcijų ir buvo už tai atsakingas, todėl yra atsakingas už kenkimą demokratijai ir teisinei valstybei Mianmare / Birmoje.

                           2021 3 22

                           Be to, SAC priėmė sprendimus, kuriais apribotos teisės į saviraiškos laisvę, įskaitant galimybes gauti informaciją ir taikių susirinkimų laisvę. Karinės pajėgos ir valdžios institucijos, veikiančios kontroliuojant SAC, nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto ir savavališkai suimdamos bei sulaikydamos opozicijos vadovus ir perversmo oponentus.
                           SAC narys generolas leitenantas Moe Myint Tun yra tiesiogiai atsakingas už šiuos represinius sprendimus ir šiurkščius žmogaus teisių pažeidimus.
                           2018 m. JT ir tarptautinės pilietinės visuomenės organizacijos pranešė apie itin šiurkščius žmogaus teisių pažeidimus ir šiurkščius tarptautinės humanitarinės teisės pažeidimus, kuriuos karinės ir policijos pajėgos nuo 2011 m. vykdė Kačinų, Rachinų ir Šanų valstijose prieš rohinjus, ir padarė išvadą, kad dauguma tų pažeidimų prilygsta sunkiausiems nusikaltimams pagal tarptautinę teisę. Generolas leitenantas Moe Myint Tun vadovavo 6-ajam specialiųjų operacijų biurui (BSO-6) ir iki 2019 m. buvo Mianmaro ginkluotųjų pajėgų (Tatmadaw) (kariuomenės) štabo viršininkas. Eidamas šias pareigas jis prižiūrėjo operacijas Rachinų valstijoje. Todėl jis atsakingas už tuos prieš rohinjus nukreiptus šiurkščius pažeidimus.

                           25.

                           Than Hlaing

                           Gimimo data:
                           Pilietybė: Mianmaras
                           Lytis: vyras

                           Generolas leitenantas Than Hlaing yra Mianmaro ginkluotųjų pajėgų (Tatmadaw) narys. 2021 m. vasario 2 d. jis paskirtas vidaus reikalų ministro pavaduotoju ir policijos viršininku.
                           2021 m. vasario 1 d. vyriausiojo vado Min Aung Hlaing vadovaujamos Mianmaro ginkluotosios pajėgos (Tatmadaw) surengė perversmą Mianmare: panaikino 2020 m. lapkričio 8 d. surengtų rinkimų rezultatus ir nuvertė demokratiškai išrinktą Vyriausybę. Šio perversmo metu laikinai prezidento pareigas einantis viceprezidentas Myint Swe vasario 1 d. paskelbė nepaprastąją padėtį ir valstybės teisėkūros, vykdomąją ir teisminę valdžią perdavė Gynybos pajėgų vyriausiajam vadui vyriausiajam generolui Min Aung Hlaing. Vasario 2 d. įsteigta SAC, kuriai pavesta ši valdžia, neleidžiant demokratiškai išrinktai Vyriausybei vykdyti savo įgaliojimų.
                           Valstybės administracijos tarybos paskirtas generolas leitenantas Than Hlaing yra atsakingas už veiksmus ir politiką, kuriais kenkiama demokratijai ir teisinei valstybei Mianmare / Birmoje, taip pat veiksmus, keliančius grėsmę taikai, saugumui ar stabilumui Mianmare / Birmoje.

                           2021 3 22“

                           Be to, generolo leitenanto Than Hlaing vadovaujamos policijos pajėgos nuo 2021 m. vasario 1 d. vykdė šiurkščius žmogaus teisių pažeidimus: žudė civilius beginklius protestuotojus, ribojo susirinkimų ir saviraiškos laisvę, be kita ko, ribodamos prieigą prie interneto, savavališkai suėmė ir sulaikė opozicijos vadovus ir perversmo oponentus. Vidaus reikalų ministro pavaduotojas ir policijos viršininkas generolas leitenantas Than Hlaing yra tiesiogiai atsakingas už sprendimų dėl represinės politikos ir smurtinių veiksmų, kuriuos policija vykdė prieš taikius demonstrantus, priėmimą, todėl yra atsakingas už šiurkščius žmogaus teisių pažeidimus Mianmare / Birmoje.


title: Komisijos įgyvendinimo reglamentas (ES) 2021/484 2021 m. kovo 16 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Burrata di Andria“ (SGN)

text:
2021 3 23

                  LT

                  Europos Sąjungos oficialusis leidinys

                  L 100/1

         KOMISIJOS ĮGYVENDINIMO REGLAMENTAS (ES) 2021/484
         2021 m. kovo 16 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Burrata di Andria“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Italijos pateiktą saugomos geografinės nuorodos „Burrata di Andria“, kuri įregistruota Komisijos įgyvendinimo reglamentu (ES) 2016/2103 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Burrata di Andria“ (SGN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 16 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 343, 2012 12 14, p. 1.

            (2)  2016 m. lapkričio 21 d. Komisijos įgyvendinimo reglamentas (ES) 2016/2103, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Burrata di Andria (SGN)] (OL L 327, 2016 12 2, p. 16).

            (3)  OL C 408, 2020 11 27, p. 9.


title: Komisijos įgyvendinimo reglamentas (ES) 2021/506 2021 m. kovo 23 d. dėl leidimo naudoti metantiolį kaip visų rūšių gyvūnų pašaro priedą (Tekstas svarbus EEE)

text:
2021 3 24

                  LT

                  Europos Sąjungos oficialusis leidinys

                  L 102/4

         KOMISIJOS ĮGYVENDINIMO REGLAMENTAS (ES) 2021/506
         2021 m. kovo 23 d.
         dėl leidimo naudoti metantiolį kaip visų rūšių gyvūnų pašaro priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka; To reglamento 10 straipsnio 2 dalyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 70/524/EEB (2);

                     (2)

                     neterminuotas leidimas naudoti metantiolį kaip visų rūšių gyvūnams skirtą pašaro priedą buvo suteiktas remiantis Direktyva 70/524/EEB. Vėliau, vadovaujantis Reglamento (EB) Nr. 1831/2003 10 straipsnio 1 dalies b punktu, šis priedas buvo įtrauktas į pašaro priedų registrą kaip esamas produktas;

                     (3)

                     vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, buvo pateiktas prašymas iš naujo įvertinti metantiolį kaip visų rūšių gyvūnų pašarų priedą;

                     (4)

                     pareiškėjas paprašė tą priedą priskirti prie priedų kategorijos „jusliniai priedai“ ir funkcinės grupės „kvapieji junginiai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

                     (5)

                     Europos maisto saugos tarnyba (toliau – Tarnyba) 2013 m. balandžio 17 d. (3) ir 2020 m. rugsėjo 30 d. (4) nuomonėse padarė išvadą, kad siūlomomis naudojimo sąlygomis metantiolis nedaro nepageidaujamo poveikio gyvūnų ir žmonių sveikatai ar aplinkai. Ji taip pat padarė išvadą, kad priedas turėtų būti laikomas odą, akis ir kvėpavimo takus dirginančia medžiaga, tačiau negalėjo padaryti išvados dėl jo jautrinančio poveikio odai. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, ypač priedo naudotojų, sveikatai. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedų pašaruose analizės metodų taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

                     (6)

                     metantiolio vertinimas rodo, kad Reglamento (EB) Nr. 1831/2003 5 straipsnyje išdėstytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti suteiktas leidimas naudoti metantiolį;

                     (7)

                     siekiant užtikrinti geresnę kontrolę, turėtų būti nustatyti apribojimai ir sąlygos. Kadangi saugos sumetimais nebūtina nustatyti didžiausio kiekio, taip pat atsižvelgiant į Tarnybos atliktą pakartotinį vertinimą, rekomenduojamas kiekis turėtų būti nurodytas pašarų priedo etiketėje. Jei toks kiekis viršijamas, premiksų etiketėse turėtų būti nurodyta tam tikra informacija;

                     (8)

                     nagrinėjamosios medžiagos neleidžiama naudoti geriamajame vandenyje, tačiau tai netrukdo jos naudoti kombinuotajame pašare, kuriuo šeriama su vandeniu;

                     (9)

                     kadangi saugos sumetimais nebūtina neatidėliotinai taikyti metantiolio leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

                     (10)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas
            Priede nurodytą medžiagą, priklausančią priedų kategorijai „jusliniai priedai“ ir funkcinei grupei „kvapieji junginiai“, leidžiama naudoti kaip priedą gyvūnų mityboje šio reglamento priede nustatytomis sąlygomis.

            2 straipsnis
            Pereinamojo laikotarpio priemonės

               1.   Priede nurodytą medžiagą ir premiksus, kurių sudėtyje yra šios medžiagos, kurie buvo pagaminti ir paženklinti iki 2021 m. spalio 13 d. laikantis taisyklių, taikytų iki 2021 m. balandžio 13 d., galima toliau tiekti rinkai ir naudoti, kol pasibaigs turimos atsargos.

               2.   Maistiniams gyvūnams skirtą kombinuotąjį pašarą ir pašarines žaliavas, kurių sudėtyje yra priede nurodytos medžiagos, kurie buvo pagaminti ir paženklinti iki 2022 m. balandžio 13 d. laikantis taisyklių, taikytų iki 2021 m. balandžio 13 d., galima toliau pateikti rinkai ir naudoti, kol pasibaigs turimos atsargos.

               3.   Nemaistiniams gyvūnams skirtą kombinuotąjį pašarą ir pašarines žaliavas, kurių sudėtyje yra priede nurodytos medžiagos, kurie buvo pagaminti ir paženklinti iki 2023 m. balandžio 13 d. laikantis taisyklių, taikytų iki 2021 m. balandžio 13 d., galima toliau pateikti rinkai ir naudoti, kol pasibaigs turimos atsargos.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 23 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

            (3)  EFSA Journal 2013;11(5):3208.

            (4)  EFSA Journal 2020;18(11):6288.

            PRIEDAS

                        Priedo identifikavimo numeris

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        Veikliosios medžiagos mg/kg visaverčio pašaro, kurio drėgnis yra 12 %

                           Kategorija: jusliniai priedai Funkcinė grupė: kvapieji junginiai

                        2b12003

                        Metantiolis

                           Priedo sudėtis

                        Metantiolis

                           Veikliosios medžiagos apibūdinimas

                        Metantiolis
                        Pagamintas cheminės sintezės būdu
                        Grynumas: ne mažiau kaip 98 %
                        Cheminė formulė: CH4S
                        CAS numeris: 74-93-1
                        FLAVIS Nr. 12.003

                        Visų rūšių gyvūnai

                        –

                        –

                        –

                                    1.

                                    Priedas maišomas su pašaru kaip premiksas.

                                    2.

                                    Priedo ir premiksų naudojimo taisyklėse nurodyti laikymo sąlygas ir stabilumą termiškai apdorojant.

                                    3.

                                    Priedo etiketėje nurodoma:
                                    „Rekomenduojamas didžiausias veikliosios medžiagos kiekis visaverčiame pašare, kurio drėgnis yra 12 %: 0,05 mg/kg.“

                                    4.

                                    Premiksų etiketėse nurodoma veikliosios medžiagos funkcinė grupė, identifikavimo numeris, pavadinimas ir pridėtas kiekis, jei viršijamas šis veikliosios medžiagos kiekis visaverčiame pašare, kurio drėgnis yra 12 %: 0,05 mg/kg.

                                    5.

                                    Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos rizikos, susijusios su įkvėpimu, sąlyčiu su oda ar sąlyčiu su akimis. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant kvėpavimo takų, odos ir akių apsaugos priemones.

                        2031 4 13

                           Analizės metodas  (1)

                        Metantiolio nustatymas pašarų priede ir kvapiųjų medžiagų premiksuose:
                        dujų chromatografija ir masių spektrometrija bei sulaikymo trukmės fiksavimas GC-ML-RTL.

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/en/eurl/feed-additives/evaluation-reports.


title: Komisijos įgyvendinimo reglamentas (Es) 2021/518 2021 m. kovo 18 d. kuriuo pagal Europos Parlamento ir Tarybos reglamento (ES) 2019/787 30 straipsnio 2 dalį įregistruojama spiritinio gėrimo geografinė nuoroda „Vasi vadkörte pálinka“

text:
2021 3 25

                  LT

                  Europos Sąjungos oficialusis leidinys

                  L 104/34

         KOMISIJOS ĮGYVENDINIMO REGLAMENTAS (Es) 2021/518
         2021 m. kovo 18 d.
         kuriuo pagal Europos Parlamento ir Tarybos reglamento (ES) 2019/787 30 straipsnio 2 dalį įregistruojama spiritinio gėrimo geografinė nuoroda
         „Vasi vadkörte pálinka“
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/787 dėl spiritinių gėrimų apibrėžties, apibūdinimo, pateikimo ir ženklinimo, spiritinių gėrimų pavadinimų naudojimo pateikiant ir ženklinant kitus maisto produktus, spiritinių gėrimų geografinių nuorodų apsaugos ir žemės ūkio kilmės etilo alkoholio ir distiliatų naudojimo gaminant alkoholinius gėrimus, kuriuo panaikinamas Reglamentas (EB) Nr. 110/2008 (1), ypač į jo 30 straipsnio 2 dalį,
         kadangi:

                     (1)

                     remdamasi Europos Parlamento ir Tarybos reglamento (EB) Nr. 110/2008 (2) 17 straipsnio 5 dalimi Komisija išnagrinėjo 2016 m. spalio 14 d. Vengrijos pateiktą geografinės nuorodos „Vasi vadkörte pálinka“ įregistravimo paraišką;

                     (2)

                     Reglamentas (ES) 2019/787, kuriuo pakeičiamas Reglamentas (EB) Nr. 110/2008, įsigaliojo 2019 m. gegužės 25 d. Remiantis to reglamento 49 straipsnio 1 dalimi, nuo 2019 m. birželio 8 d. panaikinamas Reglamento (EB) Nr. 110/2008 III skyrius („Geografinės nuorodos“);

                     (3)

                     padariusi išvadą, kad paraiška atitinka Reglamento (EB) Nr. 110/2008 reikalavimus, techninės bylos pagrindines specifikacijas Komisija paskelbė Europos Sąjungos oficialiajame leidinyje (3), kaip reikalaujama minėto reglamento 17 straipsnio 6 dalyje pagal Reglamento (ES) 2019/787 50 straipsnio 4 dalies pirmą pastraipą;

                     (4)

                     prieštaravimo pareiškimų pagal Reglamento (ES) 2019/787 27 straipsnio 1 dalį Komisija negavo;

                     (5)

                     todėl geografinė nuoroda „Vasi vadkörte pálinka“ turėtų būti įregistruota,

               PRIĖMĖ ŠĮ REGLAMENTĄ:

            1 straipsnis
            Įregistruojama geografinė nuoroda „Vasi vadkörte pálinka“. Pagal Reglamento (ES) 2019/787 30 straipsnio 4 dalį šiuo reglamentu pavadinimui „Vasi vadkörte pálinka“ suteikiama Reglamento (ES) 2019/787 21 straipsnyje nurodyta apsauga.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Šis reglamentas privalomas visas ir tiesiogiai taikomas visose valstybėse narėse.

            Priimta Briuselyje 2021 m. kovo 18 d.

                  Komisijos vardu

                  Pirmininkės pavedimu

               Janusz WOJCIECHOWSKI

                  Komisijos narys

            (1)  OL L 130, 2019 5 17, p. 1.

            (2)  2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantis Tarybos reglamentą (EEB) Nr. 1576/89 (OL L 39, 2008 2 13, p. 16).

            (3)  OL C 417, 2020 12 2, p. 59.


title: Komisijos įgyvendinimo reglamentas (ES) 2021/519 2021 m. kovo 24 d. kuriuo dėl neporanagių tyrimo dėl Trichinella ir Jungtinės Karalystės taikomos nukrypti leidžiančios nuostatos dėl naminių kiaulių tyrimo dėl Trichinella iš dalies keičiamas Įgyvendinimo reglamentas (ES) 2015/1375 (Tekstas svarbus EEE)

text:
2021 3 25

                  LT

                  Europos Sąjungos oficialusis leidinys

                  L 104/36

         KOMISIJOS ĮGYVENDINIMO REGLAMENTAS (ES) 2021/519
         2021 m. kovo 24 d.
         kuriuo dėl neporanagių tyrimo dėl Trichinella ir Jungtinės Karalystės taikomos nukrypti leidžiančios nuostatos dėl naminių kiaulių tyrimo dėl Trichinella iš dalies keičiamas Įgyvendinimo reglamentas (ES) 2015/1375
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 18 straipsnio 8 dalies pirmos pastraipos a punktą,
         kadangi:

                     (1)

                     Reglamente (ES) 2017/625 nustatytos taisyklės dėl oficialios kontrolės vykdymo ir veiksmų, kurių turi imtis kompetentingos institucijos dėl žmonėms vartoti skirtų gyvūninių produktų gamybos;

                     (2)

                        Trichinella yra parazitas, kurio gali būti imlių rūšių gyvūnų, pvz., kiaulių ir arklių, mėsoje ir kuris, vartojant užkrėstą mėsą, sukelia per maistą plintančią žmonių ligą. Komisijos įgyvendinimo reglamentu (ES) 2015/1375 (2) nustatytos specialiosios oficialios Trichinella kontrolės mėsoje taisyklės, įskaitant sąlygas, kuriomis leidžiama taikyti nukrypti leidžiančią nuostatą dėl Trichinella tyrimo įvežant naminių kiaulių mėsą į Sąjungą;

                     (3)

                     2013 m. birželio 6 d. Europos maisto saugos tarnyba priėmė mokslinę nuomonę dėl pavojų žmonių sveikatai, į kuriuos reikia atsižvelgti tikrinant mėsą (neporanagių mėsą) (3). Toje nuomonėje rekomenduojama Trichinella kontrolę visų neporanagių (ne tik arklių, bet ir asilų bei mulų) mėsoje laikyti svarbiu prioritetu. Todėl Komisijos įgyvendinimo reglamentu (ES) 2019/627 (4) nustatytas privalomas visų neporanagių skerdenų Trichinella tyrimas. Įgyvendinimo reglamentu (ES) 2015/1375 nustatytas privalomas arklių ir kitų ligai imlių rūšių gyvūnų tyrimas. Nuoseklumo sumetimais ir siekiant išvengti dviprasmiškumo, Įgyvendinimo reglamente (ES) 2015/1375 taip pat turėtų būti nurodyti neporanagiai, o ne arkliai;

                     (4)

                     Komisijos reglamentu (ES) Nr. 206/2010 (5) leidžiama į Sąjungą įvežti naminių kiaulių mėsą iš Jungtinės Karalystės. Jungtinė Karalystė įtraukta į tame reglamente pateiktą sąrašą ir jame nurodyta, kad ji pagal Įgyvendinimo reglamento (ES) 2015/1375 3 straipsnio 2 dalį taiko nukrypti leidžiančią nuostatą dėl jaunesnių nei penkių savaičių amžiaus nenujunkytų paršelių skerdenų ir mėsos tyrimo dėl Trichinella;

                     (5)

                     nuo 2021 m. balandžio 21 d. Reglamentas (ES) Nr. 206/2010 panaikinamas Komisijos deleguotuoju reglamentu (ES) 2020/692 (6). Atsižvelgiant į tą panaikinimą, Įgyvendinimo reglamentas (ES) 2015/1375 nuo 2021 m. balandžio 21 d. Komisijos įgyvendinimo reglamentu (ES) 2020/1478 (7) papildomas VII priedu, kuriame išvardytos trečiosios šalys, taikančios Įgyvendinimo reglamento (ES) 2015/1375 13 straipsnio 2 dalyje nurodytą nukrypti leidžiančią nuostatą dėl Trichinella tyrimo;

                     (6)

                     2021 m. sausio 12 d. Jungtinė Karalystė pateikė informaciją, kad, remiantis Įgyvendinimo reglamento (ES) 2015/1375 3 straipsnio 3 dalies b punktu, duomenys apie ankstesnius nuolat atliekamus paskerstų kiaulių populiacijos tyrimus suteikia bent 95 proc. tikrumo, kad Trichinella paplitimas nėra didesnis nei vienas atvejis 1 milijone populiacijos. Be to, Jungtinė Karalystė pranešė Komisijai ketinanti taikyti nukrypti leidžiančią nuostatą dėl naminių kiaulių skerdenų ir mėsos tyrimo dėl Trichinella, jei gyvūnai atvežti iš ūkio, kuris yra oficialiai pripažintas taikančiu kontroliuojamas laikymo sąlygas, remiantis to įgyvendinimo reglamento IV priedu;

                     (7)

                     todėl Jungtinė Karalystė turėtų būti įtraukta į Įgyvendinimo reglamento (ES) 2015/1375 VII priedo sąrašą, nekeičiant Sąjungos teisės taikymo Jungtinei Karalystei ir jos teritorijoje Jungtinei Karalystei ir jos teritorijoje, kiek tai susiję su Šiaurės Airija, pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu;

                     (8)

                     Įgyvendinimo reglamento (ES) 2015/1375 VII priedas turėtų būti iš dalies pakeistas, kad būtų atsižvelgta į Jungtinės Karalystės taikomas to įgyvendinimo reglamento 3 straipsnio 2 ir 3 dalyse nustatytas nukrypti leidžiančias nuostatas;

                     (9)

                     todėl Įgyvendinimo reglamentas (ES) 2015/1375 turėtų būti atitinkamai iš dalies pakeistas;

                     (10)

                     kadangi Reglamentas (ES) Nr. 206/2010 panaikinamas nuo 2021 m. balandžio 21 d., o Įgyvendinimo reglamentas (ES) 2015/1375 nuo tos dienos Įgyvendinimo reglamentu (ES) 2020/1478 papildomas VII priedu, Jungtinės Karalystės įtraukimas į to priedo sąrašą turėtų būti taikomas nuo tos pačios dienos;

                     (11)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) 2015/1375 iš dalies keičiamas taip:

                        1)

                        2 straipsnis iš dalies keičiamas taip:

                                    a)

                                    2 dalies pirma pastraipa pakeičiama taip:
                                    „Trichinella infekcijai imlių neporanagių, šernų ir kitų ūkiuose auginamų ir laukinių rūšių gyvūnų skerdenų mėginiai sistemingai imami skerdyklose arba medžiojamųjų gyvūnų tvarkymo įmonėse ir yra poskerdiminio tyrimo dalis.“;

                                    b)

                                    3 dalis pakeičiama taip:

                                       „3.   Kol negauti Trichinella tyrimo rezultatai ir su sąlyga, kad maisto tvarkymo subjektai užtikrina visišką atsekamumą, naminių kiaulių ir neporanagių skerdenos gali būti sukapojamos ne daugiau kaip į šešias dalis skerdykloje arba išpjaustymo įmonėje, esančioje tose pačiose patalpose kaip skerdykla.“;

                        2)

                        III priede įvadinis sakinys ir a bei b punktai pakeičiami taip:
                        „Neporanagių, laukinių medžiojamųjų gyvūnų ir kitokią mėsą, galinčią turėti Trichinella parazitų, būtina ištirti vienu iš I priedo I arba II skyriuose nurodytų skaldymo metodų, atliekant tokius pakeitimus:

                                    a)

                                    mažiausiai 10 g mėginiai imami iš neporanagių liežuvio ar žando raumens ir iš šernų priešakinės kojos, liežuvio ar diafragmos raumens;

                                    b)

                                    jeigu neporanagiai neturi šių raumenų, didesnis mėginys imamas iš diafragmos atramos prie perėjimo į raumeninę dalį. Raumenyje neturi nebūti jungiamojo audinio ir riebalų;“;

                        3)

                        IV priedo II skyriaus b punktas pakeičiamas taip:

                                    „b)

                                    Informacija apie naminių kiaulių, šernų, neporanagių, medžiojamųjų gyvūnų ir kitų imlių rūšių gyvūnų tyrimų dėl Trichinella skaičių ir jų rezultatus pateikiama remiantis Direktyvos 2003/99/EB IV priedu. Pateikiant duomenis apie namines kiaules, nurodoma bent tokia konkreti informacija, susijusi su:

                                                i)

                                                gyvūnų, išaugintų kontroliuojamomis laikymo sąlygomis, tyrimais;

                                                ii)

                                                paršavedžių, kuilių ir penimų kiaulių tyrimais.“;

                        4)

                        VII priedas pakeičiamas taip:

                              „VII PRIEDAS
                              Trečiosios šalys ar jų regionai, taikantys 13 straipsnio 2 dalyje nurodytas nukrypti leidžiančias nuostatas

                                          Šalies ISO kodas

                                          Trečioji šalis ar jos regionai

                                          Pastabos

                                          GB

                                          Jungtinė Karalystė  (*1)

                                          Taikomos 3 straipsnio 2 ir 3 dalyse nustatytos nukrypti leidžiančios nuostatos

                        “

            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            1 straipsnio 4 dalis taikoma nuo 2021 m. balandžio 21 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. kovo 24 d.

                  Komisijos vardu

                  Pirmininkė

               Ursula VON DER LEYEN

            (1)  OL L 95, 2017 4 7, p. 1.

            (2)  2015 m. rugpjūčio 10 d. Komisijos įgyvendinimo reglamentas (ES) 2015/1375, nustatantis specialiąsias oficialios Trichinella kontrolės mėsoje taisykles (OL L 212, 2015 8 11, p. 7).

            (3)  EFSA Journal 2013;11(6):3263.

            (4)  2019 m. kovo 15 d. Komisijos įgyvendinimo reglamentas (ES) 2019/627, kuriuo pagal Europos Parlamento ir Tarybos reglamentą (ES) 2017/625 nustatoma vienoda žmonėms vartoti skirtų gyvūninių produktų oficialios kontrolės praktinė tvarka ir dėl oficialios kontrolės iš dalies keičiamas Komisijos reglamentas (EB) Nr. 2074/2005 (OL L 131, 2019 5 17, p. 51).

            (5)  2010 m. kovo 12 d. Komisijos reglamentas (ES) Nr. 206/2010, kuriuo nustatomi trečiųjų šalių, teritorijų arba jų dalių, iš kurių į Europos Sąjungą leidžiama įvežti tam tikrus gyvūnus ir šviežią mėsą, sąrašai ir veterinarijos sertifikatų reikalavimai (OL L 73, 2010 3 20, p. 1).

            (6)  2020 m. sausio 30 d. Komisijos deleguotasis reglamentas (ES) 2020/692, kuriuo papildomos Europos Parlamento ir Tarybos reglamento (ES) 2016/429 taisyklės dėl tam tikrų gyvūnų, genetinės medžiagos produktų ir gyvūninių produktų siuntų įvežimo į Sąjungą ir jų gabenimo bei tvarkymo įvežus (OL L 174, 2020 6 3, p. 379).

            (7)  2020 m. spalio 14 d. Komisijos įgyvendinimo reglamentas (ES) 2020/1478, kuriuo dėl mėginių ėmimo, aptikimo pamatinio metodo ir importo reikalavimų, susijusių su trichinelių kontrole, iš dalies keičiamas Įgyvendinimo reglamentas (ES) 2015/1375 (OL L 338, 2020 10 15, p. 7).

            (*1)  Pagal Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos, visų pirma pagal Protokolo dėl Airijos ir Šiaurės Airijos 5 straipsnio 4 dalį kartu su to protokolo 2 priedu, šiame priede nuorodos į Jungtinę Karalystę neapima Šiaurės Airijos.